b'\n_START_ARTICLE_\nU\xc5\xbeitna golobica\n_START_SECTION_\nOpis\n_START_PARAGRAPH_\nU\xc5\xbeitna golobica je srednje velika vrsta golobic, ki ima klobuk mesnato rde\xc4\x8dkastih do rjavkastih odtenkov. V mladosti je klobuk polkro\xc5\xbeen, kasneje pa se izravna in postane na osredju vdrt in na robovih na\xc5\xbelebljen. Ko\xc5\xbeica, ki se na obrobju zlahka olupi je gladka, klobuk pa ima premer od 6 do 11 cm. Na spodnji strani je belkasta trosovnica, sestavljena iz razmeroma gostih listi\xc4\x8dev, ki pri starih primerkih pogosto porjavijo. Tu in tam so listi\xc4\x8di, ki so pripeti na bet in ga pora\xc5\xa1\xc4\x8dajo, vili\xc4\x8dasto razcepljeni, v njih pa je bel trosni prah, sestavljen iz elipsastih, bradavi\xc4\x8dastih trosov, ki imajo dimenzije 6-8,5 x 5-6,5 mikrona._NEWLINE_Meso je bele barve ter tu in tam porjavi, je milega in prijetnega okusa in neizrazitega vonja. Bet gobe dose\xc5\xbee v vi\xc5\xa1ino od 2 do 8 cm in ima premer 1-2 cm. Bet je poln, bel in gladek ali rahlo naguban, v dni\xc5\xa1\xc4\x8du pa se nekoliko zo\xc5\xbei. Na po\xc5\xa1kodovanih mestih sprva porumeni, nato pa porjavi.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nU\xc5\xbeitna golobica je dokaj pogosta goba, ki raste v skupinah ali posami\xc4\x8dno pod listavci in iglavci. Pojavlja se od zgodnjega poletja do pozne jeseni._NEWLINE_U\xc5\xbeitna golobica je odli\xc4\x8dna in vsestranska goba, primerna za vse gobje jedi._NEWLINE_Podobna vrsta je varljiva golobica (Russula adulterina), ki pa je bolj mesnato rjave barve in je hudo peko\xc4\x8da. V vi\xc5\xa1jih predelih, pod smrekami, raste \xc5\xa1e ena podobna u\xc5\xbeitna vrsta golobic, le\xc5\xa1nikova golobica (Russula mustelina), ki pa ima rjav klobuk, meso pa prav tako porjavi kot pri u\xc5\xbeitni golobici.'